《题义门胡氏华林书院》
宋代·王纶

华林幽胜地，胡氏旧门闾。
四远来名士，一家常义居。
素风殊不坠，儒业未曾虚。
何日谐寻访，琴棋万卷书。

作者简介：（?—1161）建康人，字德言。高宗绍兴五年进士。权国子正，时初建大学，亡旧规，纶厘正其弊。二十四年，为监察御史，忤秦桧罢去。桧死，召为起居舍人。试中书舍人，高宗躬亲政事，诏命填委，多纶所草。二十八年，除同知枢密院事。带病使金觇敌，知枢密院事。官终知建康府兼行宫留守。卒谥章敏。有《瑶台集》。